1 ปัจจัยความเสื่ยง

1.1 ความเสี่ยงในเรื่องการต่อสัญญาเช่า

ความเสี่ยงในการประกอบธุรกิจของผู้ผลิตสื่อโทรทัศน์ คือ
โอกาสในการต่อสัญญาเช่าเวลากับทางสถานีโทรทัศน์
โดยทั่วไปสถานีจะพิจารณาต่ออายุสัญญาเช่าเวลาให้กับผู้ผลิตรายการเดิม
โดยเฉพาะผู้ผลิตที่มีความพร้อมในด้านการดำเนินงาน ด้านการเงิน
และความนิยมในรายการของผู้ผลิตนั้นๆ ซึ่งที่ผ่านมาบริษัทไม่มีความเสี่ยงในเรื่องการต่อสัญญาเช่า
จะเห็นได้จากการได้ต่อสัญญาเช่าเวลากับสถานีโทรทัศน์ช่อง 5 และช่อง 9 อย่างต่อเนื่องทุกปี
แต่จากการที่สถานีโทรทัศน์ช่อง 5 และช่อง 9
มีนโยบายที่จะนำหุ้นเข้าจดทะเบียนในตลาดหลักทรัพย์แห่งประเทศไทยในปี 2547
ทำให้มีการเปลี่ยนแปลงเกิดขึ้นในวงการโทรทัศน์
การร่วมทุนหรือเป็นพันธมิตรทางธุรกิจระหว่างสถานีโทรทัศน์และผู้ผลิตรายการเกิดขึ้นอย่างชัดเจน
โอกาสที่สถานีโทรทัศน์จะเลือกผลิตรายการเองหรือให้เวลาแก่ผู้ผลิตรายการที่ร่วมทุนด้วยมีสูงขึ้น
ดังนั้นความเสี่ยงที่จะไม่ได้ต่อสัญญาเช่าเวลาสำหรับผู้ผลิตรายการทั่วไปจึงมีสูงขึ้นด้วย

1.2 ความเสื่ยงที่เกี่ยวเนื่องกับแผนฟื้นฟู

การที่ศาลมีคำสั่งให้ยกเลิกการฟื้นฟูกิจการของบริษัทในวันที่ 5 พฤศจิกายน 2546
เนื่องจากบริษัทได้ชำระหนี้ตามแผนฟื้นฟูเสร็จสิ้นแล้วนั้น
ทำให้บริษัทไม่มีความเสี่ยงที่เกี่ยวเนื่องกับแผนฟื้นฟูอีกต่อไป

1.3 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ภายหลังการเพิ่มทุนให้กับกลุ่มบริษัท กรุงเทพโทรทัศน์และวิทยุ จำกัด ตามแผนฟื้นฟูแล้ว
ทำให้กลุ่มบริษัท กรุงเทพโทรทัศน์และวิทยุ จำกัด ถือหุ้นในบริษัทประมาณร้อยละ 71.6
ของจำนวนหุ้นที่จำหน่ายแล้วทั้งหมดของบริษัท จึงทำให้กลุ่มบริษัทดังกล่าว
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นใหญ่เสนอได้

  1.4 ความเสี่ยงด้านการตลาด

บริษัท มีเดีย ออฟ มีเดียส์ จำกัด (มหาชน) มีนโยบายในการผลิตรายการโทรทัศน์ทั่วไป เกมส์โชว์
และวาไรตี้ รวมทั้งรายการที่บริษัทจ้างผลิตหรือซื้อจากผู้ผลิต
และรายการที่เช่าเวลาออกอากาศจากสถานีโทรทัศน์รวมต้นทุนการผลิตด้วย
เพื่อขายโฆษณาในรายการนั้น ๆ
ซึ่งบริษัทจะพิจารณาถึงความนิยมของผู้ชมเพื่อให้สามารถแข่งขันกับธุรกิจในอุตสาหกรรมเดียวกันได้เพื่อลดความเสี่ยงในด้านการตลาด
สำหรับการบริหารความเสี่ยงด้านการตลาด บริษัทได้มีฝ่ายขายโฆษณา ฝ่ายการตลาด
เพื่อแสวงหาผู้มีอุปการคุณที่มีคุณภาพเพื่อป้องกันการสูญเสียอันอาจเกิดขึ้นได้โดยจัดทำสัญญาผูกพันกันไว้

5.  ความเสี่ยงด้านความเพียงพอของเงินทุนหมุนเวียน

ภายหลังจากที่บริษัทได้กลุ่มบริษัท กรุงเทพโทรทัศน์และวิทยุ จำกัด
มาร่วมทุนและฟื้นฟูกิจการแล้วบริษัทสามารถชำระหนี้ที่ติดค้างได้ทั้งหมด
และยังมีรายได้จากการประกอบธุรกิจเพิ่มขึ้น
ทำให้ความเสี่ยงด้านความไม่เพียงพอของเงินทุนหมุนเวียนไม่เป็นปัญหาอีกต่อไป
ซึ่งจะพิจารณาได้จากงบการเงินของบริษัทเมื่อสิ้นปี 2546
และหากจำเป็นที่จะขยายกิจการในด้านต่าง ๆ ออกไปอีก
ก็สามารถระดมทุนเพิ่มขึ้นได้ตามความจำเป็น

1.6 ความเสี่ยงด้านการปฏิบัติการ

บริษัทมีสำนักตรวจสอบภายใน และฝ่ายบัญชีและการเงิน
ทำหน้าที่รับผิดชอบในการประเมินความเสี่ยงที่อาจเกิดจากขบวนการปฎิบัติงานของฝ่ายงานอื่น ๆ
รวมทั้งบริษัทย่อย
โดยฝ่ายงานดังกล่าวมีหน้าที่ชี้ประเด็นความเสี่ยงและแนวทางที่เหมาะสมเพื่อเป็นการป้องกันความผิดพลาดในการปฏิบัติงานที่อาจเกิดขึ้นได้
และอยู่ภายใต้ระดับความเสี่ยงที่บริษัทยอมรับได้

สรุป

ในช่วงปี 2546 ที่ผ่านมา
บริษัทอยู่ในช่วงฟื้นฟูกิจการและดำเนินการไปตามแนวนโยบายการบริหารความเสี่ยง
บริษัทได้แสวงหาพันธมิตรทางธุรกิจที่มีฐานการเงินแข็งแรงมาร่วมทุนได้
ทำให้บริษัทผ่านพ้นจากแผนฟื้นฟูกิจการและสามารถนำหลักทรัพย์กลับเข้าไปทำการซื้อขายในตลาดหลักทรัพย์แห่งประเทศไทยในหมวดธุรกิจบันเทิงได้ดังเดิม
และบริษัทยังได้จัดตั้งสำนักตรวจสอบภายในขึ้นมาร่วมประเมินความเสี่ยงและป้องกันความผิดพลาดในการปฏิบัติงานภายในระดับความเสี่ยงที่บริษัทยอมรับได้ร่วมกับฝ่ายบัญชีและการเงิน
นอกจากนี้บริษัทยังอยู่ในช่วงเริ่มต้นขยายธุรกิจเพิ่มเติมส่งผลให้บริษัทมีกำไรสุทธิจากการดำเนินงานเป็นปีแรกนับตั้งแต่ประสบปัญหาในการดำเนินงานติดต่อกันมาหลายปี
แต่เนื่องจากบริษัทยังมีการขาดทุนสะสมอยู่ ดังนั้น ตามพระราชบัญญัติบริษัทมหาชนจำกัด พ.ศ. 2535
จึงไม่อนุญาตให้บริษัทจ่ายเงินปันผลได้